钦定古今图书集成/明伦汇编/家范典/第063卷 > 《弟苍舒诔》同前
## 钦定古今图书集成/明伦汇编/家范典/第063卷 > 《弟苍舒诔》同前

曹冲字苍舒，文帝之弟也。少聪察岐嶷，有成人之智。年十三病卒。曹公哀甚，为聘甄氏亡女与合葬，赠骑都尉印绶。

惟建安十有五年五月甲戌，童子曹苍舒卒。呜呼哀
哉！乃作《诔》曰：“于惟淑弟，懿矣纯良。诞丰令质，荷天之
光。既哲且仁，爰柔克刚。彼德之容，兹义肇行。猗欤公
子，终然允臧。宜逢介祉，以永无疆。如何昊天，雕斯俊
英？呜呼哀哉！惟人之生，忽若朝露。役役百年，亹亹行
暮。矧尔夙夭，十三而亡。何辜于天，景命不遂。兼悲增”
伤，侘傺失气，永思长怀，哀尔罔极。贻尔良妃，襚尔嘉
服。越以乙酉，宅彼城隅。增丘峨峨，寝庙渠渠。姻媾云
会，充路盈衢。悠悠群司，岌岌其车。倾都荡邑，爰迄尔
居。魂而有灵，庶可以娱。呜呼哀哉！